[{"text_idx": "#000000", "text": "Fel Rheolwr Allgymorth a Chymunedol M-SParc, \u2018dw i am rannu ychydig o newyddion gyda chi am raglen \u2018da ni wedi bod yn datblygu tu o\u0302l i\u2019r llenni arni ers peth amser! Yn cyflwyno Sgil-SParc; cyfres gynhwysfawr o weithdai a rhaglenni wedi\u2019u cynllunio i gefnogi\u2019r cwricwlwm newydd i Gymru a chau\u2019r bwlch sgiliau yn y rhanbarth!"}, {"text_idx": "#000001", "text": "Gadewch i ni gymryd cam yn o\u0302l. Yn 2016 (ia, cyn i ni hyd yn oed gael adeilad!) fe ddechreuon ni yn M-SParc gynnal gweithdai STEM gyda\u2019r nod o annog mwy o bobl ifanc i ymgysylltu a\u0302 gwyddoniaeth, technoleg, peirianneg, a mathemateg. Sylweddolom yn gyflym fod gwir angen am y mathau hyn o ddigwyddiadau, ac roedd yr adborth gan y disgyblion, rhieni ac athrawon yn hynod gadarnhaol."}, {"text_idx": "#000004", "text": "Dyna pam mae mor gyffrous medru cyhoeddi ein rhaglenni Sgil-SParc. Mae\u2019r rhaglenni hyn wedi\u2019u cynllunio i gynnig profiadau dysgu ymarferol mewn entrepreneuriaeth a datblygu busnes. Ar hyn o bryd mae gennym 8 rhaglen, ar gyfer ysgolion cynradd ac uwchradd, gyda chyfres o 10 sesiwn ym mhob un i sicrhau profiad dysgu cynhwysfawr. Mae\u2019r pynciau\u2019n cynnwys Ynni, Creadigol-Digidol, Codio, ac Entrepreneuriaeth. Bydd y rhain yn digwydd mewn ysgolion, mewn diwydiant, ac yn M-SParc, gyda ffocws ar thema\u0302u ysgolion unigol. Credwn y bydd y rhaglenni hyn yn helpu myfyrwyr i ddatblygu sgiliau pwysig a fydd yn werthfawr mewn unrhyw lwybr gyrfa STEM. Mae pob un wedi ei gymeradwyo gan ddiwydiant a chan ysgolion, a gyda chefnogaeth lawn gan Awdurdodau Lleol."}, {"text_idx": "#000005", "text": "Un o nodweddion unigryw ein rhaglenni Sgil-SParc yw y byddant yn cael eu cyflwyno yn Gymraeg. Credwn ei bod yn bwysig cefnogi\u2019r iaith Gymraeg a\u2019i diwylliant, ac rydym am wneud yn siw\u0302r bod myfyrwyr yn cael mynediad at brofiadau dysgu o ansawdd uchel yn eu hiaith gyntaf."}, {"text_idx": "#000006", "text": "Mae Sgil-SParc hefyd yn cynnwys ein gweithdai Digidol ac Egni i oedolion, a\u2019n Hacademi Sgiliau i helpu unigolion cael gwaith mewn diwydiant."}, {"text_idx": "#000007", "text": "Rydw i mor falch i fod yn rhan o\u2019r fenter hon, ac i gydweithio gyda chydweithwyr Pryderi a Tanya i ddatblygu a hyrwyddo\u2019r cynllun. Mae\u2019r gefnogaeth wedi bod yn hynod gadarnhaol, ac mae gallu rhannu\u2019r syniad gyda phawb mor gyffrous. Medrari\u2019m disgwl i weld plant yn newid y ffordd y maent yn rhyngweithio a\u0302 STEM, a sicrhau bod pobl ledled gogledd Cymru wir yn teimlo y gallant fanteisio ar y cyfleoedd gyrfa sy\u2019n dod i\u2019r amlwg yn y rhanbarth."}]